Tatoveringsforretningen kan ligge inde med et afgørende bevis på, hvad der skete med Mia Skadhauge Stevn. Artistic Tattooing holder nemlig til kun få meter fra dét sted, hvor den 22-årige kvinde sidst blev set stige ind i en mørk personbil. Forretningens overvågningskameraer er derfor yderst interessante for Nordjyllands Politi, som har fået materialet udleveret af personalet. Receptionist Simon Clausen håber på, at forretningens billeder kan hjælpe i sagen. - Vi håber da for alt i verden, at det overvågning, vi har, kan være til nogen hjælp - og at de finder hende igen, siger han. Mange henvendelser fra borgere Politiet har det seneste døgn modtaget over 100 henvendelser fra borgere vedrørende den 22-årige forsvundne Mia Skadhauge Stevn, som forsvandt søndag morgen efter en bytur med sine veninder i det centrale Aalborg. Trods mange henvendelser er det stadig uklart for politiet, hvor de helt konkret skal lede. Det har vicepolitiinspektør Frank Olsen oplyst til TV 2 tirsdag morgen. Henvendelser omkring bilen Mange af henvendelserne til Nordjyllands Politi omhandler den mørke bil, der blev set samle Mia Skadhauge Stevn op ud for Vesterbro 99. Politiet er i fuld færd med at gå alle henvendelserne igennem i håb om et nyt spor i sagen. De opfordrer derfor til, at alle borgere i det centrale Aalborg, tjekker deres overvågningssystemer igennem fra natten til søndag.

Referat:
Artistic Tattooing på Vesterbro har udleveret sin overvågningsvideo til politiet, og den kan blive en vigtig brik til at opklare, om Mia Skadhauge Stevn har været udsat for en forbrydelse. Hun har været sporløst forsvundet siden søndag morgen.